ΓΡΑΠΤΗ ΕΡΩΤΗΣΗ P-1102/96 υποβολή: Angela Sierra Gonzαlez (GUE/NGL) προς την Επιτροπή (25 Απριλίου 1996)

Θέμα: Κατασκευή του αεροδρομίου της La Gomera

Πώς αξιολογεί η Επιτροπή τις επενδύσεις που πραγματοποιήθηκαν με κοινοτικά κεφάλαια (διετέθησαν περισσότερα από 27 εκατ. Ecu από τις πιστώσεις του ΕΤΠΑ σε διάφορα σχέδια που πραγματοποιήθηκαν στο νησί La Gomera - Κανάριοι Νήσοι - Ισπανία);

Θεωρεί η Επιτροπή ότι τα διάφορα σχέδια υποδομής στον τομέα των μεταφορών (κατασκευή του αεροδρομίου του νησιού, κατασκευή αυτοκινητοδρόμων με νέα χάραξη, σχέδια δημιουργίας ζωνών ελλιμενισμού κλπ.) συμβάλλουν στη βελτίωση της ολοκληρωμένης ανάπτυξης του νησιού και λαμβάνουν υπόψη την προστασία του περιβάλλοντος;

Ποιά είναι η γνώμη της Επιτροπής για την έκθεση του Ελεγκτικού Συνεδρίου της ΕΚ του 1994 στην οποία εκτίθενται κατά τρόπο εξαντλητικό οι παρατυπίες που διεπράχθησαν κατά τη διάρκεια της εκτέλεσης των διάφορων έργων υποδομής στη νήσο La Gomera;

Απάντηση της κας Wulf-Mathies εξ ονόματος της Επιτροπής (28 Μαΐου 1996)

Κατά τη διάρκεια της περιόδου προγραμματισμού 1989-1993, τα διαρθρωτικά ταμεία συγχρηματοδότησαν στην νήσο Gomera διάφορα έργα που εντάσσονται στο κοινοτικό πλαίσιο στήριξης (ΚΠΣ) της Ισπανίας για το στόχο 1.

Μεταξύ των παρεμβάσεων συγκαταλέγεται μια ειδική και αποκλειστική παρέμβαση για την εν λόγω νήσο, το ολοκληρωμένο επιχειρησιακό πρόγραμμα (ΟΕΠ) της Gomera, η μόνη παρέμβαση η οποία αναφέρεται από το Ελεγκτικό Συνέδριο στα σημεία 4.33 και 4.34 της έκθεσης στην οποία αναφέρεται το Αξιότιμο μέλος του Κοινοβουλίου.

Με την έγκριση του ΟΕΠ της Gomera, την 30ή Ιουλίου 1990, η Επιτροπή χορήγησε κοινοτική ενίσχυση ύψους 47,175 εκατ. ECU (τιμές 1989) - εκ των οποίων 38,847 εκατ. ECU από το Eυρωπαϊκό Tαμείο Περιφερειακής Ανάπτυξης, 2,562 εκατ. ECU από το Ευρωπαϊκό Κοινωνικό Ταμείο και 5,766 εκατ. ECU από το Ευρωπαϊκό Γεωργικό Ταμείο Προσανατολισμού και Εγγυήσεων - έναντι συνολικών επενδύσεων ύψους 95,025 εκατ. ECU.

Όσον αφορά τα αποτελέσματα του εν λόγω ΟΕΠ, αν και ήδη μπορούν να αναφερθούν κάποιες κατευθύνσεις που η Επιτροπή κρίνει ως θετικές, θα πρέπει να αναμένουμε την τελική έκθεση για την κατά συνολικό και αντικειμενικό τρόπο αξιολόγηση της πραγματικής επίπτωσης του προγράμματος καθώς και των συγχρηματοδοτούμενων έργων στα πλαίσια άλλων παρεμβάσεων.

Η Επιτροπή κρίνει ότι οι στρατηγικές ανάπτυξης που έχουν καθοριστεί για την νήσο Gomera, όσον αφορά τις υποδομές των μεταφορών, συμβάλλουν σφαιρικά κατά τρόπο θετικό στην ολοκληρωμένη ανάπτυξη της νήσου.

Εξάλλου, είναι σκόπιμο να υπογραμμίσουμε ότι λόγω των ιδιαίτερων οικολογικών συνθηκών και του ανάγλυφου της νήσου Gomera, οποιοδήποτε έργο οδικής υποδομής ή αεροδρομίου που πραγματοποιείται στη νήσο έχει αναπόφευκτα επιπτώσεις στο περιβάλλον. Λόγω αυτού του γεγονότος, κατά τη διάρκεια της περιόδου προγραμματισμού 1989-1993, η κυβέρνηση των Καναρίων Νήσων, κατόπιν παρατηρήσεων που διατυπώθηκαν από την Επιτροπή, αποφάσισε να λάβει όλα τα αναγκαία μέτρα για την ελαχιστοποίηση των περιβαλλοντικών επιπτώσεων και την αποκατάσταση των ενδεχομένων βλαβών που θα μπορούσαν να προκληθούν κατά την υλοποίηση των προβλεπόμενων ενεργειών στο εν λόγω πρόγραμμα.

Για την περίοδο 1994-1999, το ΚΠΣ της Ισπανίας για το στόχο 1 στο οποίο εντάσσονται ενισχύσεις των διαρθρωτικών ταμείων για τις Κανάριες Νήσους, ορίζει σαφώς τους κανόνες που πρέπει να τηρούν τα κράτη μέλη όσον αφορά την κοινοτική νομοθεσία, συμπεριλαμβανομένου του περιβάλλοντος.

Η Επιτροπή παραπέμπει επίσης το Αξιότιμο μέλος του Κοινοβουλίου στις λεπτομερείς απαντήσεις της ((ΕΕ αριθ. C 303 της 14.11.1995. )) στις παρατηρήσεις του Ελεγκτικού Συνεδρίου.